Elín Halldórsdóttir ( fædd 29.09.1969 ) tónskáld , píanóleikari , söngkona og kennari nam píanóleik hjá Rögnvaldi Sigurjónssyni við Nýja Tónlistarskólann og Susan Thomas við London College of Music . Hún á að baki langan feril heima og erlendis , sem kórstýra , einsöngkona , höfundur og píanóleikari , auk þess að hafa starfað hátt í 20 ár við fjölbreytta tónlistarkennslu við tónlistar - og grunnskóla á Íslandi . Hún leggur mikla áherslu á sköpunarþáttinn í allri sinni kennslu og þann 6. nóvember næstkomandi kemur út eftir hana námsefnið og söngleikurinn “ Ævintýri Sædísar skjaldböku ” hjá Menntamálastofnun fyrir öll stig grunnskóla . Ævintýrið inniheldur 8 sönglög og fjallar um Sædísi sem er föst í plasti og lendir í ýmsum ævintýrum til að reyna að losa sig við plastið . Elín gaf út diskinn Tunglið , fljótið og regnboginn árið 2007 og rafrænu smáskífuna Elindiva 1 , sem finna má á Spotify , í maí 2019 , en þar má einmitt finna HAFMEYJULAGIÐ úr söngleiknum eða “ Song of sirens ” á enskri tungu . Hún starfar nú með öðrum verkefnum sem tónmenntakennari við Fossvogsskóla í Reykjavík .